Erik Solheim innstilt til FN-toppjobb
– Det er medlemslandene – Norge, USA, Kina og alle de andre – som velger, men jeg er foreslått av Ban Ki-moon. Det er selvfølgelig veldig hyggelig og morsomt. Jeg er veldig ydmyk for oppgaven, dersom det går slik, sier Solheim til NRK. Dersom FNs hovedforsamling følger innstillingen, tar Solheim over toppjobben etter Achim Steiner, som har ledet organisasjonen de siste ti årene.Solheim har vært leder for OECDs utviklingskomité (DAC) i Paris siden 2013. Før det var han utviklings- og miljøvernminister i Norge, en statsrådspost han forlot mot sin vilje i 2012. Siden har han unnlatt å svare på om han fortsatt er medlem i SV, eller om han har meldt seg inn i Miljøpartiet De Grønne (MDG), som han har bistått med råd etter at han forsvant ut av norsk politikk.Selv om Solheim selv avventer at innstillingen blir vedtatt, venter mange i det politiske Norge ikke med gratulasjonene. – UNEP får en leder med stort engasjement, lang erfaring og dyp innsikt i miljø- og utviklingsspørsmål. Jeg ser fram til å samarbeide nært med Solheim i hans nye jobb, sier utenriksminister Børge Brende (H). Hans statsrådskollega Vidar Helgesen (H) mener Solheim er rett mann til jobben. – Vi har jobbet for å mobilisere støtte til hans kandidatur og mener han er den rette mannen for en svært viktig funksjon i FN-systemet, sier klima- og miljøministeren til NTB.Også Bellona-leder Frederic Hauge gratulerer den tidligere utviklings- og miljøvernministeren med jobben. – Erik har et bredt internasjonalt nettverk og har holdt på i mange år. Som miljøvernminister var han veldig aktiv. Det er erfaring som vil komme godt med, sier Hauge til NTB. Også Solheim selv mener hans erfaring er relevant til stillingen. Det sa han da han tidligere i år bekreftet at regjeringen hadde fremmet hans kandidatur. – Det er få som har den kombinasjonen av miljø- og utviklingsarbeid på høyt politisk nivå som jeg har. Så vidt jeg vet er jeg den eneste som noen gang har vært både utviklings- og miljøminister, sa han til Bistandsaktuelt den gang.UNEPs hovedkontor ligger i Nairobi i Kenya. Organisasjonen har som oppgave å koordinere FNs miljøaktiviteter, støtte utviklingsland i å innføre miljøvennlig politikk og oppfordre til bærekraftig utvikling gjennom sunne miljøvennlige tiltak. Solheim sier det er viktig å gjenfinne respekten for naturen, og anerkjenne at å ødelegge naturen også undergraver økonomien. – Nesten alle løsningene ligger i grønne omstillinger i næringslivet. Politikere må ta ledelse og regulere markedet, men uten milliardinvesteringer fra næringslivet vil vi mislykkes. Å få næringslivet med blir en av hovedoppgavene hvis jeg skulle få denne jobben, sier han til NRK.
Tidligere SV-leder Erik Solheim er av FNs generalsekretær innstilt som ny sjef for FNs miljøprogram (UNEP).